Унагъуэ сурэтхэр
Ткаченкэ Андрей и цIэр зезыхьэ, СурэтыщI гъуазджэхэмкIэ музейм, хабзэ дахэ хъуауэ «Налшык. Лъагъуныгъэм и тхыдэ… Унагъуэ альбом» сурэт гъэлъэгъуэныгъэ щIэщыгъуэ илъэс къэс къыщызэрагъэпэщ.
Налшык щIыпIэ администрацэмрэ къалащхьэм щэнхабзэмкIэ и къудамэм-рэ я жэрдэмкIэ къызэра-гъэпэща выставкэм утыку къыщрахьа сурэтхэм ущеплъкIэ, абы ит цIыхухэм я зэманым ухашэ. Налшыкдэсхэм я унагъуэ сурэтылъэхэм къыдахыжа, пасэ зэманым траха сурэтхэм а лъэхъэнэм и «хьэлыр» къытощ.
Унагъуэ дахэ, сабий гуфIэрилэ, адыгэ фащэкIэ хуэпа щIалэхэмрэ хъыджэбзхэмрэ, къалэ уэрамхэр, унэшхуэхэр… Налшык и блэкIар нэгум щIокI.
КъБР-м щэнхабзэмкIэ и министр Къумахуэ Мухьэдин зэIущIэр къыщызэIуихым, выставкэр игу зэрырихьар къыхигъэщащ.
— Дэтхэнэ сурэтри Налшык и тхыдэм и Iыхьэщ. Абыхэм къалэр зэрызэфIэувар дагъэлъагъу, лъэхъэнэ жыжьэм дыхагъэплъэж. Республикэм и къалащхьэр ухуэным я зэфIэкI халъхьащ абы къытещыжхэм, ахэр нобэ къытхэмытыжми, псэкIэ тщIыгъуу псоми фIыуэ тлъагъу къалэм и махуэр къыддагъэлъапIэ. Фэри гу лъыфтауэ къыщIэкIынщ гъэ къэскIэ Налшык нэхъ дахэ зэрыхъум, ауэ псом хуэмыдэу ар зыгъэдахэр абы фIылъагъуныгъэ хузиIэ цIыхухэрщ, и зыужьыныгъэм зи гуащIэ хэзылъхьэхэрщ. Нобэ ди къалащхьэр езыгъэфIакIуэхэр дяпэкIэ къызэрагъэпэщыну гъэлъэгъуэныгъэхэм хэты-ну дыщогугъ. Сынывохъуэхъу махуэшхуэмкIэ, ди республикэм щыпсэу дэтхэнэ унагъуэри гурыфIэгъуэрэ насыпрэ щымыщIэу псэуну си гуапэщ, — захуигъэзащ Къумахуэм къызэхуэсахэм.
УФ-м и ТхакIуэхэм, Журналистхэм я зэгухьэныгъэм хэт, «Кабардино-Балкарская правда» газетым щылажьэ Моттаевэ Светланэ республикэм щыпсэухэм яхуэгъэза хъуэхъукIэ къыщIидзащ.
— «ГъащIэм зэ фриплъэжыну фыхуеймэ, унагъуэ сурэтылъэр фэ къэфщтэж» уэрэд цIэрыIуэм хэт псалъэхэр сигу къигъэкIыжащ мы выставкэм. Сыхуейщ ди къалэм и пщIэм, и щIыхьым хэхъуэ зэпыту, сабийри балигъри дригушхуэу и тхыдэм иджыри куэдрэ къыхупищэну. Ди адэжь- хэм я лъэужь дахэм пызыщэфын щIэблэ къытщIэхъуэну Тхьэм солъэIу, — жиIащ Моттаевэм.
Налшык къалэ и сурэ-тыщI нэхъыщхьэ Дедегкаев Ким къыщыпсалъэм гъэлъэгъуэныгъэм ныбжьыщIэ нэхъыбэ къекIуэлIэну, сурэтхэм къатещыж нэкIу дахэхэр ялъагъуну зэригуапэр къыхигъэщащ, лъэхъэнэм и Iэужь къызытещыж сурэтхэм щIэблэр щIэппIыкIыну зэрыфIэигъуэр, апхуэдэ выставкэхэр щIэх-щIэхыурэ къызэгъэпэщыным и мыхьэнэр зэрылъагэм тепсэлъыхьащ.
КъБР-м и СурэтыщIхэм я зэгухьэныгъэм и тхьэмадэ Темыркъан Геннадий ди республикэм щыпсэу псо-ми зэдай махуэшхуэмкIэ ехъуэхъури, илъэс къэс гъэлъэгъуэныгъэ гъэщIэгъуэнхэр къызэрызэрагъэпэщым папщIэ Налшык къалэ администрацэм щэнхабзэмкIэ и къудамэм и унафэщI Токъуий Мадинэрэ Дедегкаев Кимрэ фIыщIэ яхуищIащ
КъБР-м и Къэралыгъуэм, Налшык къалэм я махуэ- хэм ирихьэлIэу къызэрагъэпэща гъэлъэгъуэныгъэм гукъыдэж зиIэ псори иджыри еплъ хъунущ.
Щомахуэ Залинэ.
Сурэтхэр Къарей Элинэ трихащ.
